Cauzele conexate C‑148/13-C‑150/13
A și alții
împotriva
Staatssecretaris van Veiligheid en Justitie
[cereri de decizie preliminară formulate de Raad van State (Țările de Jos)]
„Trimitere preliminară – Spațiul de libertate, securitate și justiție – Directiva 2004/83/CE – Standarde minime referitoare la condițiile de acordare a statutului de refugiat sau a statutului conferit prin protecție subsidiară – Articolul 4 – Evaluarea faptelor și a circumstanțelor – Modalități de apreciere – Acceptarea anumitor elemente de probă – Întinderea puterilor autorităților naționale competente – Temerea de a fi persecutat din cauza orientării sexuale – Diferențele dintre, pe de o parte, limitările referitoare la verificările declarațiilor și ale probelor scrise sau de altă natură în ceea ce privește orientarea sexuală declarată a unui solicitant de azil și, pe de altă parte, cele care se aplică verificărilor acestor elemente în privința altor motive de persecuție – Directiva 2005/85/CE – Standarde minime cu privire la procedurile din statele membre de acordare și de retragere a statutului de refugiat – Articolul 13 – Cerințe cu privire la interviul personal – Carta drepturilor fundamentale a Uniunii Europene – Articolul 1 – Demnitatea umană – Articolul 7 – Respectarea vieții private și de familie”
Sumar – Hotărârea Curții (Marea Cameră) din 2 decembrie 2014
1.        Controale la frontiere, azil și imigrare – Politica privind azilul – Statut de refugiat sau statut conferit prin protecție subsidiară – Directiva 2004/83 – Procedura de acordare și de retragere a statutului de refugiat în statele membre – Directiva 2005/85 – Procedura de examinare a unei cereri de protecție internațională – Evaluarea faptelor și a circumstanțelor – Temerea de a fi persecutat din cauza orientării sexuale – Obligația de a considera orientarea sexuală drept fapt stabilit exclusiv pe baza declarațiilor solicitantului – Inexistență – Apreciere a declarațiilor și a elementelor de probă care trebuie să fie conformă cu Directivele 2004/83 și 2005/85, precum și cu articolele 1 și 7 din Carta drepturilor fundamentale a Uniunii Europene
[Carta drepturilor fundamentale a Uniunii Europene, art. 1 și 7; Directiva 2004/83 a Consiliului, art. 4 alin. (3), și Directiva 2005/85 a Consiliului]
2.        Controale la frontiere, azil și imigrare – Politica privind azilul – Statut de refugiat sau statut conferit prin protecție subsidiară – Directiva 2004/83 – Procedura de acordare și de retragere a statutului de refugiat în statele membre – Directiva 2005/85 – Procedura de examinare a unei cereri de protecție internațională – Evaluarea faptelor și a circumstanțelor – Temerea de a fi persecutat din cauza orientării sexuale – Apreciere prin intermediul unor interogatorii întemeiate numai pe baza unor noțiuni stereotipe privind homosexualii – Inadmisibilitate
[Directiva 2004/83 a Consiliului, art. 4 alin. (3), și Directiva 2005/85 a Consiliului, art. 13 alin. (3) lit. (a)]
3.        Controale la frontiere, azil și imigrare – Politica privind azilul – Statut de refugiat sau statut conferit prin protecție subsidiară – Directiva 2004/83 – Procedura de examinare a unei cereri de protecție internațională – Evaluarea faptelor și a circumstanțelor – Temerea de a fi persecutat din cauza orientării sexuale – Apreciere prin intermediul unor interogatorii detaliate asupra practicilor sexuale ale solicitantului – Încălcarea dreptului la respectarea vieții private și de familie – Inadmisibilitate
(Carta drepturilor fundamentale a Uniunii Europene, art. 7; Directiva 2004/83 a Consiliului, art. 4)
4.        Controale la frontiere, azil și imigrare – Politica privind azilul – Statut de refugiat sau statut conferit prin protecție subsidiară – Directiva 2004/83 – Procedura de examinare a unei cereri de protecție internațională – Evaluarea faptelor și a circumstanțelor – Temerea de a fi persecutat din cauza orientării sexuale – Acceptarea unor elemente de probă precum săvârșirea de către solicitant a unor acte homosexuale, supunerea sa la „teste” în vederea stabilirii homosexualității sale sau prezentarea de către acesta din urmă a unor înregistrări video ale unor astfel de acte – Atingere adusă demnității umane – Inadmisibilitate
(Carta drepturilor fundamentale a Uniunii Europene, art. 1; Directiva 2004/83 a Consiliului, art. 4)
5.        Controale la frontiere, azil și imigrare – Politica privind azilul – Statut de refugiat sau statut conferit prin protecție subsidiară – Directiva 2004/83 – Procedura de acordare și de retragere a statutului de refugiat în statele membre – Directiva 2005/85 – Procedura de examinare a unei cereri de protecție internațională – Evaluarea faptelor și a circumstanțelor – Temerea de a fi persecutat din cauza orientării sexuale – Posibilitatea autorității naționale competente de a concluziona că declarațiile solicitantului sunt lipsite de credibilitate exclusiv pentru motivul revelării tardive de către acesta a homosexualității sale – Inadmisibilitate
[Directiva 2004/83 a Consiliului, art. 4 alin. (3), și Directiva 2005/85 a Consiliului, art. 13 alin. (3) lit. (a)]
1.        Autoritățile competente însărcinate cu examinarea unei cereri de azil întemeiate pe o temere de persecuție din cauza orientării sexuale a solicitantului de azil nu sunt ținute să considere orientarea sa declarată ca un fapt stabilit numai pe baza declarațiilor acestui solicitant. Declarațiile menționate nu pot constitui, ținând seama de contextul special în care se înscriu cererile de azil, decât punctul de plecare în procesul examinării faptelor și a circumstanțelor prevăzut la articolul 4 din Directiva 2004/83 privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională și referitoare la conținutul protecției acordate.
Astfel, deși este în sarcina solicitantului de azil să identifice această orientare, care constituie un element relevant al sferei sale personale, cererile de acordare a statutului de refugiat motivate de o temere de persecuție din cauza acestei orientări, la fel ca cererile întemeiate pe alte motive de persecuție, pot face obiectul unui proces de evaluare, prevăzut la articolul 4 din aceeași directivă.
Cu toate acestea, modalitățile de apreciere de către autoritățile competente a declarațiilor și a elementelor de probă scrise sau de altă natură prezentate în susținerea unor astfel de cereri trebuie să fie conforme cu dispozițiile Directivei 2004/83 și ale Directivei 2005/85 privind standardele minime cu privire la procedurile din statele membre de acordare și retragere a statutului de refugiat, precum și, după cum rezultă din considerentele (10) și, respectiv, (8) ale acestor directive, cu drepturile fundamentale garantate de Carta drepturilor fundamentale a Uniunii Europene, cum sunt dreptul la respectarea demnității umane, consacrat la articolul 1 din cartă, și dreptul la respectarea vieții private și de familie, garantat la articolul 7 din aceasta.
(a se vedea punctele 49, 52 și 53)
2.        Articolul 4 alineatul (3) litera (c) din Directiva 2004/83 privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională și referitoare la conținutul protecției acordate, precum și articolul 13 alineatul (3) litera (a) din Directiva 2005/85 privind standardele minime cu privire la procedurile din statele membre de acordare și retragere a statutului de refugiat trebuie interpretate în sensul că se opun ca, în cadrul examinării de către autoritățile naționale competente, care acționează sub controlul instanței, a faptelor și a circumstanțelor privind orientarea sexuală declarată a unui solicitant de azil a cărui cerere este întemeiată pe o temere de persecuție din cauza acestei orientări, declarațiile acestui solicitant, precum și elementele de probă scrise sau de altă natură prezentate în susținerea cererii sale să facă obiectul unei aprecieri de către autoritățile menționate prin intermediul unor interogatorii întemeiate numai pe baza unor noțiuni stereotipe privind homosexualii.
Deși interogatoriile privind noțiuni stereotipe pot constitui un element util aflat la dispoziția autorităților competente pentru evaluarea respectivă, evaluarea cererilor de acordare a statutului de refugiat numai pe baza unor noțiuni stereotipe asociate homosexualilor nu îndeplinește totuși cerințele dispozițiilor menționate, în măsura în care nu permite autorităților amintite să țină seama de situația personală și individuală a solicitantului de azil în cauză. În consecință, incapacitatea unui solicitant de azil de a răspunde la astfel de întrebări nu poate constitui, prin ea însăși, un motiv suficient pentru a se concluziona în sensul lipsei credibilității solicitantului.
(a se vedea punctele 62-63 și 72 și dispozitivul)
3.        Articolul 4 din Directiva 2004/83 privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională și referitoare la conținutul protecției acordate, citit în lumina articolului 7 din Carta drepturilor fundamentale a Uniunii Europene, trebuie interpretat în sensul că se opune ca, în cadrul examinării faptelor și a circumstanțelor privind orientarea sexuală declarată a unui solicitant de azil a cărui cerere este întemeiată pe o temere de persecuție din cauza acestei orientări, autoritățile naționale competente să efectueze interogatorii detaliate asupra practicilor sexuale ale solicitantului.
Astfel, deși autoritățile naționale pot efectua, dacă este cazul, interogatorii destinate să aprecieze faptele și circumstanțele privind orientarea sexuală declarată a unui solicitant de azil, interogatoriile privind detaliile practicilor sexuale ale acestui solicitant sunt contrare drepturilor fundamentale garantate de cartă și în special dreptului la respectarea vieții private și de familie, astfel cum este consacrat la articolul 7 din aceasta.
(a se vedea punctele 64 și 72 și dispozitivul)
4.        Articolul 4 din Directiva 2004/83 privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională și referitoare la conținutul protecției acordate, citit în lumina articolul 1 din Carta drepturilor fundamentale a Uniunii Europene, trebuie interpretat în sensul că se opune ca, în cadrul examinării faptelor și a circumstanțelor privind orientarea sexuală declarată a unui solicitant de azil a cărui cerere este întemeiată pe o temere de persecuție din cauza acestei orientări, autoritățile amintite să accepte elemente de probă precum săvârșirea de către solicitantul de azil în cauză a unor acte homosexuale, supunerea sa la „teste” în vederea stabilirii homosexualității sale sau prezentarea de către acesta a unor înregistrări video ale unor astfel de acte.
Astfel, pe lângă faptul că asemenea elemente nu au în mod necesar o valoare probatorie, ele ar fi de natură să aducă atingere demnității umane, a cărei respectare este garantată la articolul 1 din cartă.
(a se vedea punctele 65 și 72 și dispozitivul)
5.        Articolul 4 alineatul (3) din Directiva 2004/83 privind standardele minime referitoare la condițiile pe care trebuie să le îndeplinească resortisanții țărilor terțe sau apatrizii pentru a putea beneficia de statutul de refugiat sau persoanele care, din alte motive, au nevoie de protecție internațională și referitoare la conținutul protecției acordate, precum și articolul 13 alineatul (3) litera (a) din Directiva 2005/85 privind standardele minime cu privire la procedurile din statele membre de acordare și retragere a statutului de refugiat trebuie interpretate în sensul că se opun ca, în cadrul examinării faptelor și a circumstanțelor privind orientarea sexuală declarată a unui solicitant de azil a cărui cerere este întemeiată pe o temere de persecuție din cauza acestei orientări, autoritățile naționale competente să concluzioneze în sensul lipsei de credibilitate a declarațiilor solicitantului de azil în cauză pentru unicul motiv că orientarea sexuală declarată a acestuia nu a fost invocată de solicitantul respectiv prima dată când i s‑a oferit ocazia să prezinte motivele de persecuție.
Rezultă din dispozițiile articolului 4 alineatul (1) din Directiva 2004/83 că statele membre pot considera că este obligația solicitantului să prezinte „de îndată ce este posibil” toate elementele necesare în sprijinul cererii sale de protecție internațională. Cu toate acestea, ținând seama de caracterul sensibil al întrebărilor care au legătură cu sfera personală a unei persoane și în special cu sexualitatea sa, nu se poate concluziona în sensul lipsei de credibilitate a acesteia pentru simplul fapt că, din cauza reticenței de a dezvălui aspecte intime ale vieții sale, această persoană nu și‑a declarat de la bun început homosexualitatea.
(a se vedea punctele 68, 69 și 72 și dispozitivul)